钦定古今图书集成/方舆汇编/边裔典/第054卷 > 唐
## 钦定古今图书集成/方舆汇编/边裔典/第054卷 > 唐

### 太宗贞观 年乌笃遣使入贡

按《唐书太宗本纪》，不载按杜氏《通典》，“乌笃国在中
天竺南，一名乌伏那。地方五千馀里，百姓殷实，人性
懦弱，颇诡诈，尤工禁术，笃信佛法，文字礼仪，略同天
竺，自古不通中国。大唐贞观中，其王达摩因陀诃斯
遣使献龙脑香。”〈按乌伏那非乌笃乃乌喜也通典讹〉
按《大唐西域记》。乌荼国。〈东印度境〉周七千馀里。国大都城
周二十馀里。土地膏腴，榖稼茂盛，凡诸果实，颇大诸
国，异草名花，难以称述。气序温暑，风俗犷烈。人貌魁
梧，容色黧黮，言辞风调异《中印度》。好学不倦，多信佛
法。伽蓝百馀所，僧徒万馀人，并皆习学大乘法教。天
祠五十所，异道杂居。诸窣堵波凡十馀所，并是如来
说法之处，无忧王之所建也。

国西南境大山中有补涩波袛釐僧伽蓝。其石窣堵
波极多灵异，或至斋日时放光明，故诸净信远近咸
会，持妙华盖竞修供养。承露槃，下覆钵势，上以华盖
笴置之便住，若磁石之吸针也。此西北山伽蓝中有
窣堵波，所异同前。此二窣堵波者，神鬼所建，灵奇若
斯。

国东南境临大海。滨有《折利呾罗城》。〈唐言发行〉“周二十馀
里，入海，商人远方旅客往来中止之路也。其城坚峻，
多诸奇宝。城外鳞次有五伽蓝，台阁崇高，尊像工丽。
南去僧伽罗国二万馀里，静夜遥望，见彼国佛牙窣
堵波上宝珠光明离离然，如明炬之悬烛也。自此西
南大林中行千二百馀里，至恭御陀国。